Video: Trokdrywer keer ‘dronk’ motoris op N1: ‘Ek moes hom agternasit’Zane Small (Foto: Facebook) “Toe ek hom op die snelweg teen die verkeer sien jaag, het ek geweet hier kom gróót probleme of ŉ noodlottige ongeluk as ek nie dadelik ingryp nie.” Só het Zane Small, ŉ Kaapse vragmotorbestuurder, vertel oor sy heldedaad, toe hy ŉ roekelose bestuurder in ŉ luukse sportmotor, wat op die N1 teen die verkeer in gejaag het, agterna gesit en tot stilstand gedwing het. Die stad Kaapstad het Small, ŉ onafhanklike verspreider vir Golden Crust-bakkerye, Maandag vereer vir dié heldedaad. Small het Donderdag ŉ potensieel noodlottige botsing op die N1 verhoed, toe hy omstreeks 23:15 ŉ roekelose bestuurder in ŉ luukse sportmotor, wat teen die verkeer in gejaag het, agterna gesit en tot stilstand gedwing het voordat die polisie op die toneel opgedaag het. Hy het Woensdag aan Maroela Media vertel hy was op pad Kaapstad toe nadat hy vroeër die dag in die Paarl brood moes aflewer. “Ek was moeg ná ŉ lang dag en wou net by die huis kom, maar ek het vinnig wakker geskrik toe ek ŉ Jaguar op die N1, by Plattekloofheuwel, teen die verkeer in sien jaag. Ek het eers net vir hom ligte geflits en my toeter geblaas, maar hy het hom nie daaraan gesteur nie,” sê hy. Small sê hy het dadelik geweet daar kan “gróót probleme of ŉ noodlottige ongeluk” kom indien hy nie ingryp nie en daarom die bestuurder van die Jaguar agternagesit. “Ek het gewag totdat dit veilig was om ŉ U-draai te maak en hom agternagesit. Eers het ek net bly ligte flits en toeter druk, maar toe sien ek hy gaan nie luister nie. Teen daardie tyd het hy reeds byna teen ŉ paar motors gebots. Dit was pure genade dat hy nog niemand getref het nie. Ek wou ŉ noodlottige ongeluk, waarin onskuldige mense kon sterf, keer.” Small het in die verste baan teen die verkeer gery en sy ligte bly flits om aankomende motoriste te waarsku om uit te die pad te kom. ‘n Skermskoot uit die video “Ek het 6 km ver agter hom aangery terwyl ek hom probeer stop het. Ek het drie keer daarin geslaag om voor hom in te druk, waarna hy teen my vasgery het, maar toe net weer óm my gery het,” het hy gesê. Minstens 14 lede van die Kaapstadse metro-polisie het intussen ook probeer om die motoris se voertuig tot stilstand te bring, maar kon nie daarin slaag nie. Small kon eindelik daarin slaag om die Jaguar net voor Koebergweg op die N1 tot stilstand te dwing toe die motoris eers teen die trok en toe teen die versperring gebots het. “Die polisie was dadelik op die toneel. Ek het toe eers gehoor die polisie kon die jaagtog op kringtelevisiebeeldmateriaal sien en hulle het gedink ons jaag resies. Hulle het egter naderhand gesien ek probeer hom keer. Ek is net bly ek kon hom keer, want hy kon daardie aand die lewe van ŉ paar mense geneem het, bloot omdat hy dronk was en bestuur het.” Volgens ŉ verklaring wat die Stad Kaapstad Maandag uitgereik het, is die motoris se alkoholvlak glo op die toneel gemeet en was dit minstens drie keer hoër as die aanvaarbare vlak op 0,69. Small, wat saam met sy pa verspreidingswerk doen, sê sy ouers was aanvanklik nie ingenome met sy optrede nie. “Ek het hulle dadelik gebel nadat ons tot stilstand gekom het. Hulle het na die toneel gejaag omdat hulle baie bekommerd was. My pa het my eers uitgeskel en gesê ek kon self baie seergekry het, maar daarna het hy gesê hy is trots dat ek so dapper was.” JP Smith, Kaapstad se burgermeesterskomiteelid vir veiligheid en sekuriteit, het Maandag ŉ sertifikaat as erkenning aan Small oorhandig. “Ons vereer Small omdat dit maklik vir hom sou wees om die voorval te ignoreer, soos baie ander mense wanneer hulle misdaad raaksien. Dié man se onbaatsugtige aksie het egter heel moontlik die lewe van baie mense gespaar,” het Smith gesê. Kringtelevisiebeeldmateriaal, wat dié voorval vasgevang het, is sedertdien deur Stad Kaapstad beskikbaar gestel.